b"\n_START_ARTICLE_\nGuerra de Chioggia\n_START_SECTION_\nEscenari inicial\n_START_PARAGRAPH_\nLes dues pot\xc3\xa8ncies mar\xc3\xadtimes havien dominat durant molt de temps les rutes comercials amb Constantinoble a la Mediterr\xc3\xa0nia oriental, les quals havien enfortit la seva economia durant l'alta edat mitjana. La seva rivalitat al comer\xc3\xa7 amb l'est havia produ\xc3\xaft nombrosos enfrontaments. G\xc3\xa8nova, havent sofert derrotes anteriors a les mans dels venecians, s'havia alliberat de la submissi\xc3\xb3 als designis dels Visconti de Mil\xc3\xa0 durant el segle XIV, encara que tamb\xc3\xa9 havia estat severament debilitada per la Pesta Negra de 1348, que va posar fi a la vida de 40.000 persones a la ciutat. Ven\xc3\xa8cia havia desmembrat l'Imperi Bizant\xc3\xad el 1204 i va anar avan\xc3\xa7ant gradualment en el seu domini de l'Adri\xc3\xa0tic, provocant aquest fet el conflicte amb Hongria i, terra endins, generant una rivalitat amb Mil\xc3\xa0.\n_START_SECTION_\nAliats\n_START_PARAGRAPH_\nEls aliats de G\xc3\xa8nova inclo\xc3\xafen el Regne d'Hongria i P\xc3\xa0dua. El monarca hongar\xc3\xa8s Llu\xc3\xads I, havia conquerit Dalm\xc3\xa0cia arrabassant-la a Ven\xc3\xa8cia i cap al 1379 els ex\xc3\xa8rcits d'Hongria van atacar a la mateixa ciutat de Ven\xc3\xa8cia des del nord. L'ex\xc3\xa8rcit de P\xc3\xa0dua, sota el lideratge de Francesc I de Carrara, va tallar les comunicacions de Ven\xc3\xa8cia amb l'oest Entre els aliats tamb\xc3\xa9 estaven inclosos el Patriarcat d'Aquilea i Leopold III, el Duc d'\xc3\x80ustria._NEWLINE_Els aliats de Ven\xc3\xa8cia eren Bernab\xc3\xa9 Visconti de Mil\xc3\xa0, que, encara que proporcion\xc3\xa0 poca ajuda, va enviar els seus mercenaris a envair el territori de G\xc3\xa8nova._NEWLINE_Ven\xc3\xa8cia va considerar insignificant l'amena\xc3\xa7a de qualsevol atac sobre terra ferma, sempre que pogu\xc3\xa9s continuar dominant el comer\xc3\xa7 per mar, i va donar suport a la guerra contra els genovesos al llevant. Malgrat tot, les seves tropes van ser derrotades el setembre de 1379 a la vall del Bisagno. Visconti, el despotisme del qual i els elevats impostos que feia pagar havien enfurismat els milanesos, va ser enderrocat pel seu nebot Gian Galeazzo Visconti el 1385. Va ser recl\xc3\xb2s al castell de Trezzo, i fou enverinat el desembre d'aquell mateix any._NEWLINE_Ven\xc3\xa8cia tamb\xc3\xa9 tenia el suport de l'emperador bizant\xc3\xad, Joan V Pale\xc3\xb2leg. El 1376, amb l'ajuda de G\xc3\xa8nova, el seu fill Andr\xc3\xb2nic IV el va expulsar del tron, que no va tornar a recuperar fins que Ven\xc3\xa8cia el va restaurar el 1379.\n_START_SECTION_\nInicis de la guerra. Tenedos\n_START_PARAGRAPH_\nLa guerra va tenir el seu origen en una contesa pel control de l'illa de Tenedos al Mar Egeu. Ambd\xc3\xb3s b\xc3\xa0ndols tenien diferents aspirants al tron de l'Imperi Bizant\xc3\xad. Tenedos havia estat conquerida per Ven\xc3\xa8cia a l'Imperi Bizant\xc3\xad el 1377, per\xc3\xb2 despr\xc3\xa9s d'aquest conflicte, la van cedir a Savoia i van abandonar l'illa el 1381. Poc despr\xc3\xa9s, el Papa va decidir que el castell de Tenedos havia de ser derru\xc3\xaft, ja que aquesta fortificaci\xc3\xb3 havia resultat ser una font de conflicte entre les dues pot\xc3\xa8ncies.\n_START_SECTION_\nLa batalla del cap d'Anzio\n_START_PARAGRAPH_\nDurant la primera fase de la guerra, els plans del senat van ser duts a terme segons el que estava previst. Mentre que Carlo Zeno pressionava les posicions genoveses al llevant, Vettor Pisani va portar un dels seus esquadrons a l'acci\xc3\xb3 el 30 de maig de 1378, sortint cap al cap d'Anzio a la desembocadura del T\xc3\xadber, i prenent-lo per a Ven\xc3\xa8cia. La batalla es va esdevenir enmig d'un temporal, i s'enfrontaren deu galeres venecianes contra onze de genoveses. L'almirall genov\xc3\xa8s Luigi de Fieshi, va ser capturat amb cinc de les seves embarcacions, algunes de les quals foren enfonsades o desarborades. Quatre navilis van escapar, dirigint-se cap a Famagusta, a Xipre, que llavors era possessi\xc3\xb3 de G\xc3\xa8nova. Si en aquell moment Pisani hagu\xc3\xa9s dirigit la seva armada contra la mateixa G\xc3\xa8nova, la qual es trobava en un estat de p\xc3\xa0nic generalitzat per la derrota a Anzio, probablement aquest fet hagu\xc3\xa9s posat fi a la guerra, per\xc3\xb2, pensant que les seves forces estaven molt minvades, va preferir perseguir les galeres genoveses que havien fugit cap a Famagusta.\n_START_SECTION_\nLa derrota veneciana de Trogir\n_START_PARAGRAPH_\nEl mateix any 1378, Pisani va tornar a l'Adri\xc3\xa0tic amb una flota de vint-i-cinc galeres i va destruir el port de Sebenico. Posteriorment es va dirigir a Trogir, on es va enfrontar a vint-i-dues galeres genoveses, comandades per Luciano Doria. Pisani va atacar Trogir, per\xc3\xb2 el port, molt fortificat, va resistir l'atac. Els venecians, despr\xc3\xa9s de rebre danys severs, es van retirar cap a Ven\xc3\xa8cia.\n_START_SECTION_\nLa batalla de Pola\n_START_PARAGRAPH_\nLa primavera seg\xc3\xbcent, el 1379, Ven\xc3\xa8cia intent\xc3\xa0 atacar Trogir de nou, per\xc3\xb2 altra vegada foren repel\xc2\xb7lits. Durant l'estiu d'aquell mateix any, Pisani va estar relativament ocupat en atacar les possessions genoveses a Xipre, per\xc3\xb2 va enfocar la major part dels seus esfor\xc3\xa7os en prendre possessi\xc3\xb3 de les ciutats d'\xc3\x8dstria i Dalm\xc3\xa0cia que donaven suport al Regne d'Hongria per por de les \xc3\xa0nsies de poder de l'agressiva Ven\xc3\xa8cia. Se li va ordenar passar l'hivern a la costa d'\xc3\x8dstria, on la seva tripulaci\xc3\xb3 va patir els estralls de la desfavorable climatologia i les malalties. G\xc3\xa8nova, ja recuperada de la hist\xc3\xa8ria causada per la desastrosa derrota a Anzio, va decidir atacar Ven\xc3\xa8cia al seu propi territori mentre els seus millors vaixells eren absents amb Carlo Zeno. Els genovesos van marxar amb una poderosa flota, comandada per Luciano Doria cap a l'Adri\xc3\xa0tic._NEWLINE_Pisani va refor\xc3\xa7ar la seva flota just quan va entrar la primavera de 1379, per\xc3\xb2 quan el 7 de maig avist\xc3\xa0 l'armada genovesa, es va afanyar a abandonar Pola, a \xc3\x8dstria. Les forces de G\xc3\xa8nova nom\xc3\xa9s superaven lleugerament en nombre les seves, per\xc3\xb2 els seus homes estaven encara molt debilitats. Amb aquesta actuaci\xc3\xb3, l'almirall veneci\xc3\xa0 va pretendre evitar la batalla, i considerar un possible atac des de la mateixa ciutat de Ven\xc3\xa8cia, amena\xc3\xa7ant al mateix temps a la flota genovesa des de les seves posicions a la costa d'\xc3\x8dstria. Tanmateix, va ser for\xc3\xa7at a entrar en batalla pel comissionat Michele Steno, qui com a agent del senat tenia autoritat sobre les decisions de l'almirall. Els venecians van patir una tremenda derrota, que va pagar amb la p\xc3\xa8rdua de tots els seus navilis, llevat de sis. Luciano Doria mor\xc3\xad a la batalla, causa per la qual els genovesos, que tamb\xc3\xa9 patiren p\xc3\xa8rdues severes, no van celebrar la seva vict\xc3\xb2ria._NEWLINE_Quan Pisani va tornar a casa, va ser posat a la pres\xc3\xb3. Tanmateix, seria rescatat m\xc3\xa9s tard quan la ciutat de Ven\xc3\xa8cia fos atacada pels genovesos en la Batalla de Chioggia.\n_START_SECTION_\nLido i Brondolo\n_START_PARAGRAPH_\nA l'arribada de Pietro Doria amb refor\xc3\xa7os, el juliol de 1379, els genovesos van apar\xc3\xa8ixer al Lido, la barrera exterior de la llacuna de Ven\xc3\xa8cia. L'agost d'aquell mateix any, van entrar a la ciutat amb un atac combinat naval i terrestre, al costat dels patavins de Carraresi i l'ex\xc3\xa8rcit del Regne d'Hongria._NEWLINE_Els venecians van tancar els passos a trav\xc3\xa9s de les barreres naturals exteriors excepte en l'extrem sud, a l'altura de l'illa de Brondolo i la ciutat de Chioggia. En aquest lloc, la barrera s'apropava a terra ferma, i la posici\xc3\xb3 facilitava la cooperaci\xc3\xb3 dels genovesos amb els patavins i els hongaresos. Per\xc3\xb2 Chioggia est\xc3\xa0 allunyada de Ven\xc3\xa8cia, que nom\xc3\xa9s podia ser assolida al llarg dels canals que creuaven la llacuna. Els venecians havien recollit les boies que marcaven el cam\xc3\xad segur, i van situar un escaire lleuger a la llacuna. Aviat, els aliats havien ocupat Brondolo.\n_START_SECTION_\nPau de Tor\xc3\xad\n_START_PARAGRAPH_\nEl 1381, amb la mediaci\xc3\xb3 del Comte de Savoia, Amadeu VI, les dues parts van firmar un tractat de pau a Tor\xc3\xad. Aquest acord no donava avantatge formal ni a G\xc3\xa8nova ni a Ven\xc3\xa8cia, per\xc3\xb2 va suposar el final de la seva llarga disputa: Els vaixells genovesos no tornarien a ser vistos a l'Adri\xc3\xa0tic despr\xc3\xa9s de la Guerra de Chioggia._NEWLINE_Aquest conflicte va ser el primer de la hist\xc3\xb2ria en el qual es van usar vaixells armats amb canons, per donar suport a operacions de desembarcament, i potser contra les galeres genoveses._NEWLINE_La guerra va estar a punt de ser desastrosa per a ambdues parts, i G\xc3\xa8nova va resultar especialment afectada. Ven\xc3\xa8cia podria haver patit igual, si no fos pels seus almiralls Vettor Pisani i Carlo Zeno. Ven\xc3\xa8cia va conservar la seva for\xc3\xa7a i va fian\xc3\xa7ar la seva supremacia al Mediterr\xc3\xa0nia oriental fins que va ser derrotada per la Lliga de Cambrai el 1508."